Daarvoor word ’n vergadering vroeg volgende jaar gereël, waar almal wat aangedui het dat hulle lede van die vereniging wil wees, ’n grondwet sal goedkeur en ’n bestuur gaan verkies. Ons wil so gou moontlik met die reëlings begin en daarvoor sal die mense op die nuwe ledelys binne ‘n week of so ‘n komitee moet kies. Dit is daarom belangrik dat ons so gou moontlik van almal hoor wat wil aansluit.
Dit is nogal ’n oomblik van waterskeiding vir die Afrikaanse skrywers, want ek weet (en Dan weet dit ook) dat PEN nie twee Afrikaanse sentrums/takke sal erken nie. As Dan praat van ’n Afrikaanse Kaapse tak, is hy besig om iets voor te hou wat nie kan materialiseer nie. Daar kan net een Afrikaanse PEN in Suid-Afrika wees, en daardie sentrum se naam is op die oomblik Pretoria-PEN. Natuurlik kan die hergekonstitueerde sentrum se lede die International PEN vra om ’n naamsverandering goed te keur.
Die drie van ons sal hierdie proses so deursigtig moontlik hanteer. Aansoeke moet na al drie van ons gestuur word, en ons sal binne ’n dag of twee reageer en almal op hierdie poslys inlig oor wie aanvaar is. Nuwe mense se name word dadelik tot die poslys toegevoeg. Indien ons iemand uitsluit, sal so ’n persoon die reg hê om direk na Nicol Stassen te appelleer, om te voorkom dat Dan dit weer as ‘n slenter uit die Suide afmaak.
Die aansoekvorm word hierby aangehak. Stuur dit asseblief so gou moontlik terug. En onthou asseblief om die aansoekvorm deur te gee aan almal wat sou belangstel om eventueel lid te word van ’n Pretoria-PEN.